Na temelju odredbe članka 13. stavka 2. Zakona o plaćama u lokalnoj i područnoj (regionalnoj) samoupravi („Narodne novine“ br. 28/10. i 10/23.), članka 48. Zakona o lokalnoj i područnoj (regionalnoj) samoupravi („Narodne novine“ broj: 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) i članka 30. Statuta Općine Cerovlje („Službene novine Grada Pazina“, broj 11/09., 7/13., 19/14., 4/18., 14/20., 6/21. i 21/21. – pročišćeni tekst), Općinski načelnik Općine Cerovlje dana 12. svibnja 2025. godine donosi
PRAVILNIK

o kriterijima za utvrđivanje natprosječnih rezultata u radu, visini

i načinu isplate dodatka za uspješnost na radu

I. UVODNE ODREDBE

Članak 1.

(1) 
Ovim Pravilnikom određuju se kriteriji za utvrđivanje natprosječnih rezultata u radu, visina dodatka za uspješnost na radu i način njene isplate službenicima i namještenicima Jedinstvenog upravnog odjela Općine Cerovlje.

(2) 
Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 2.

Za natprosječne rezultate u radu službenici i namještenici mogu ostvariti dodatak za uspješnost na radu u Jedinstvenom upravnom odjelu Općine Cerovlje.

Članak 3.

(1) 
Dodatak za uspješnost na radu godišnje može iznositi najviše tri plaće službenika ili namještenika koji ostvaruje dodatak i ne može se ostvarivati kao stalni dodatak uz plaću.

(2) 
Dodatak za uspješnost na radu može se isplatiti u više navrata tijekom kalendarske godine s time da ukupni iznos isplaćenih dodataka tijekom jedne kalendarske godine ne može prijeći maksimalni iznos dodatka utvrđenog u stavku 1. ovog članka.

(3) 
Osnovica za isplatu dodatka za uspješnost na radu je umnožak koeficijenta i osnovice plaće službenika odnosno namještenika.

(4) 
Službeniku i namješteniku koji ostvari dodatak za uspješnost na radu, odobrit će se isplata u iznosu od najmanje 30% plaće službenika ili namještenika.

Članak 4.

Sredstva za isplatu dodatka za uspješnost na radu osiguravaju se u Proračunu Općine Cerovlje, a planiraju se prilikom izrade Prijedloga Proračuna za sljedeću kalendarsku godinu u okviru proračunskih mogućnosti.

II. KRITERIJI ZA UTVRĐIVANJE NATPROSJEČNIH REZULTATA RADA

Članak 5.

(1) 
Kriteriji za utvrđivanje natprosječnih rezultata u radu službenika i namještenika su:

1. ocjena kojom je službenik, odnosno namještenik ocijenjen - obvezan kriterij, s ocjenom „odličan“ ili „vrlo dobar“,
2. posebno uspješno i kvalitetno rješavanje zadataka, predmeta, projekata i slično, sve iz djelokruga poslova radnog mjesta na koje je službenik imenovan/raspoređen, odnosno namještenik raspoređen,
3. uspješno i pravodobno obavljanje privremeno povećanog opsega posla ili izvanrednog posla kojeg nije bilo moguće predvidjeti,
4. uspješno i pravodobno rješavanje iznimno kompleksnog predmeta ili druge radne zadaće koja je od velikog značaja za djelatnost Općine Cerovlje,
5. obavljanje poslova nepopunjenog radnog mjesta ili obavljanje poslova odsutnog službenika, odnosno namještenika, uz redovito i pravodobno obavljanje poslova svog radnog mjesta,
6. sudjelovanje u radu i postizanju uspješnih rezultata na povlačenju sredstava iz europskih i nacionalnih fondova, unaprjeđenje poslovnog procesa u Jedinstvenom upravnom odjelu ili djelovanje sa službom koje je doprinijelo poboljšanju ugleda ili afirmacije Općine Cerovlje,
7. sudjelovanje u radu projektnog tima/povjerenstva/komisije/ odbora/savjeta i sličnih oblika organiziranih radnih grupa vezanih za djelokrug poslova Općine Cerovlje za koje nije isplaćena naknada za rad, uz redovito obavljanje poslova svog radnog mjesta. 
(2) 
Pod godišnjom ocjenom kojom je službenik odnosno namještenik ocijenjen podrazumijeva se zadnja utvrđena godišnja ocjena kojom je službenik odnosno namještenik ocijenjen.

(3) 
Pod povećanim obimom posla odnosno izvanrednim poslom kojeg nije bilo moguće predvidjeti podrazumijeva se posao koji po opsegu prelazi količinu redovnog posla koja je za pojedinog službenika odnosno namještenika planirana u tijeku radnog vremena.

(4) 
Pod unaprjeđenjem poslovnog procesa ili ostvarenih ušteda koje su rezultat kreativnosti ili samoinicijativnosti službenika odnosno namještenika podrazumijeva se inovativno rješenje koje je pridonijelo unaprjeđenju rada, efikasnijim i bržim rješavanjem radnih zadataka odnosno inovativno rješenje čijom su primjenom u poslovnom procesu ostvarene uštede u rješavanju radnih zadataka ili smanjeni materijalni troškovi.

Članak 6.

Kriteriji za utvrđivanje natprosječnih rezultata za uspješnost u radu službenika i namještenika iz članka 5. ovog Pravilnika boduju se na sljedeći način:

	Kriteriji
	
	Broj bodova

	Ocjena kojom je službenik, odnosno namještenik ocijenjen -

obvezan kriterij
	odličan
	30

	
	vrlo dobar
	20

	Posebno uspješno i kvalitetno rješavanje zadataka, predmeta,

projekata i slično, sve iz djelokruga poslova radnog mjesta na koje je službenik imenovan/raspoređen, odnosno namještenik

raspoređen
	
	30



	Uspješno i pravodobno obavljanje privremeno povećanog opsega posla ili izvanrednog posla kojeg nije bilo moguće predvidjeti
	
	30

	Uspješno i pravodobno rješavanje iznimno kompleksnog predmeta ili druge radne zadaće koja je od velikog značaja za djelatnost Općine Cerovlje
	
	30

	Obavljanje poslova nepopunjenog radnog mjesta ili obavljanje poslova odsutnog službenika, odnosno namještenika, uz redovito i pravodobno obavljanje poslova svog radnog mjesta
	
	40

	Sudjelovanje u radu i postizanju uspješnih rezultata na povlačenju sredstava iz europskih i nacionalnih fondova, unaprjeđenje poslovnog procesa u Jedinstvenom upravnom odjelu ili djelovanje sa službom koje je doprinijelo poboljšanju ugleda ili afirmacije Općine Cerovlje
	
	40

	Sudjelovanje u radu projektnog tima/povjerenstva/komisije/

odbora/savjeta i sličnih oblika organiziranih radnih grupa vezanih za djelokrug poslova Općine Cerovlje za koje nije isplaćena naknada za rad, uz redovito obavljanje poslova svog radnog mjesta
	
	40


Članak 7.

(1) Dodatak za uspješnost na radu može ostvariti samo službenik, odnosno namještenik koji je za svoj rad u Jedinstvenom upravnom odjelu zadnjom utvrđenom godišnjom ocjenom, ocijenjen ocjenom „odličan“ ili „vrlo dobar“ i ako je uz to ispunio još jedan (1) ili više kriterija utvrđenih u članku 5. stavku 1. točki 2. – 7. ovoga Pravilnika.

(2) Pravo na dodatak za uspješnost na radu može ostvariti onaj službenik, odnosno namještenik u Jedinstvenom upravnom odjelu koji ostvari minimalno 100 bodova iz članka 6. ovoga Pravilnika.

(3) Visina dodatka za uspješnost na radu utvrđuje se u određenom postotku plaće službenika ili namještenika, vezano za utvrđeni broj bodova sukladno članku 6. ovog Pravilnika, a prema sljedećim mjerilima za utvrđivanje visine dodatka za uspješnost na radu:

	Ostvareni broj bodova
	Visina osnovice
(umnožak koeficijenta x osnovica)

	50-79
	20% do 80 %

	80-109
	81% do 90 %

	110 i više
	91% do 100 %


III. POSTUPAK UTVRĐIVANJA NATPROSJEČNIH REZULTATA U RADU I NAČIN ISPLATE DODATKA
Članak 8.

(1) 
Rad i doprinos službenika, odnosno namještenika u obavljanju poslova iz nadležnosti Jedinstvenog upravnog odjela, uključujući i ispunjenje kriterija za utvrđivanje natprosječnih rezultata na radu iz članka 5. ovoga Pravilnika prati i utvrđuje pročelnik Jedinstvenog upravnog odjela.

(2) 
Rad i doprinos pročelnika u obavljanju poslova iz nadležnosti Jedinstvenog upravnog odjela, uključujući i ispunjenje kriterija za utvrđivanje natprosječnih rezultata na radu iz članka 5. ovoga Pravilnika prati i utvrđuje Općinski načelnik.
(3) 
Za službenike i namještenike prijedlog za isplatu dodatka utvrđuje pročelnik Jedinstvenog upravnog odjela na Obrascu I, koji je sastavni dio ovog Pravilnika. 

(4) 
Za pročelnike prijedlog za isplatu dodatka utvrđuje Općinski načelnik na Obrascu II, koji je sastavni dio ovog Pravilnika.  
(5) 
Službenik odnosno namještenik nije ovlašten inicirati utvrđivanje natprosječnih rezultata u radu na svom radnom mjestu niti podnositi zahtjev za ostvarivanje prava na dodatak za  uspješnost na radu.
Članak 9.

(1) 
Prilikom donošenja rješenja o utvrđivanju natprosječnih rezultata na radu i isplaćivanju dodatka za uspješnost na radu, mora se voditi računa o masi sredstava za isplatu dodatka za uspješnost na radu osiguranih u proračunu Općine Cerovlje.
(2) 
Masa sredstava iz prethodnog stavka ne ulazi u propisom ograničenu masu sredstava za plaće zaposlenih službenika i namještenika u jedinicama područne (regionalne) samouprave.

(3) 
Postupak utvrđivanja prava za isplatu dodatka za uspješnost na radu može se pokrenuti sljedeći mjesec nakon mjeseca u kojem su ispunjeni kriteriji za utvrđivanje natprosječnih rezultata na radu službenika, odnosno namještenika u Jedinstvenom upravnom odjelu iz članka 5. ovoga Pravilnika i nakon izvršnosti rješenja o ocjenjivanju, a najkasnije u prosincu proračunske godine.
(4) U Rješenju za isplatu dodatka za uspješnost na radu utvrđuju se ostvareni kriteriji iz članka 5. ovog Pravilnika temeljem kojih se donosi Rješenje o isplati dodatka za uspješnost na radu, navode se činjenice koje potvrđuju ispunjenje utvrđenih kriterija, ostvaren ukupan broj bodova temeljem kojih se potom utvrđuje postotak sukladno članku 8. Pravilnika, odnosno visina dodatka. 
(5) Dodatak za uspješnost na radu ne može se dodijeliti službeniku, odnosno namješteniku u Jedinstvenom upravnom odjelu koji je imao neopravdani izostanak tijekom mjeseca na koji se odnosi dodatak za uspješnost na radu ili protiv kojeg je pokrenut postupak za povredu službene dužnosti tijekom mjeseca na koje se odnosi dodatak za uspješnost na radu.
Članak 10.

(1) 
O utvrđivanju natprosječnih rezultata rada i isplati dodatka za uspješnost na radu službenika i namještenika odlučuje rješenjem pročelnik.

(2) 
O utvrđivanju natprosječnih rezultata rada i isplati dodatka za uspješnost na radu pročelnika Jedinstvenog upravnog odjela odlučuje rješenjem Općinski načelnik.

(3) 
Izreka rješenja iz prethodnih stavaka mora sadržavati ime i prezime službenika/namještenika koji je ostvario pravo na dodatak za uspješnost na radu, radno mjesto na kojem je zaposlen, po kojem kriteriju/ima je ostvario navedeni dodatak, u kojem postotku te način isplate.

(4) 
Dodatak za uspješnost na radu se obračunava i isplaćuje zajedno s plaćom za mjesec u kojem je nastupila izvršnost rješenja iz stavaka 1. i 2. ovog članka.
IV. PRIJELAZNE I ZAVRŠNE ODREDBE

Članak 11.

Stupanjem na snagu ovog Pravilnika prestaje važiti Pravilnik o kriterijima utvrđivanja natprosječnih rezultata i načinu isplate dodatka za uspješnost na radu službenika i namještenika Općine Cerovlje (“Službene novine Grada Pazina” broj 22/10.)
Članak 12.

Ovaj Pravilnik stupa na snagu osmog dana od dana objave u „Službenim novinama Grada Pazina i Općina Cerovlje, Cerovlje, Karojba, Lupoglav i Sv. Petar u Šumi“.
KLASA: 121-01/25-01/03
URBROJ: 2163-14-01/01-25-1
Cerovlje, 12. svibnja 2025.

 OPĆINA CEROVLJE
OPĆINSKI NAČELNIK

      Elvis Šterpin, v.r.
   Obrazac I.

Na temelju članka 11. stavka 1. Pravilnika o kriterijima za utvrđivanje natprosječnih rezultata u radu, visini i načinu isplate dodatka za uspješnost na radu  ( „Službene novine Grada Pazina i Općina Cerovlje, Cerovlje, Karojba, Lupoglav i Sv. Petar u Šumi“ br._____), utvrđujem

	Naziv upravnog tijela
	

	Predlagatelj
	

	Naziv radnog mjesta  (službenika/namještenika) za kojeg se predlaže  isplata dodatka za uspješnost na radu
	

	Ime i prezime (službenika/namještenika) za kojeg se predlaže  isplata dodatka za uspješnost na radu
	

	Zadnja utvrđena godišnja ocjena službenika / namještenika uz navođenje broja bodova iz članka 7. Pravilnika
	

	Kriteriji iz članka 5. točaka 2.-7. Pravilnika koje je službenik / namještenik ostvario (svaki kriterij navesti pojedinačno uz  navođenje broja bodova, sukladno članku 7. Pravilnika)
	

	Ukupno ostvaren broj bodova (zbroj ocjene i kriterija iz članka 5. točaka 2.-7.)
	

	Postotak osnovice za isplatu dodatka
	

	Visina iznosa dodatka za isplatu
	


Obrazloženje ispunjenja kriterija iz članka 5. Pravilnika
KLASA:

URBROJ:

Mjesto i datum:

PREDLAGATELJ:
OPĆINA CEROVLJE

                                                                                                                Pročelnik:

  Obrazac II.

Na temelju članka 11. stavka 2. Pravilnika o kriterijima za utvrđivanje natprosječnih rezultata u radu, visini i načinu isplate dodatka za uspješnost na radu  ( „Službene novine Grada Pazina i Općina Cerovlje, Cerovlje, Karojba, Lupoglav i Sv. Petar u Šumi“ br._____), utvrđujem

	Naziv upravnog tijela
	

	Predlagatelj
	

	Naziv radnog mjesta  (službenika/namještenika) za kojeg se predlaže  isplata dodatka za uspješnost na radu
	

	Ime i prezime (službenika/namještenika) za kojeg se predlaže  isplata dodatka za uspješnost na radu
	

	Zadnja utvrđena godišnja ocjena službenika / namještenika uz navođenje broja bodova iz članka 7. Pravilnika
	

	Kriteriji iz članka 5. točaka 2.-7. Pravilnika koje je službenik / namještenik ostvario (svaki kriterij navesti pojedinačno uz  navođenje broja bodova, sukladno članku 7. Pravilnika)
	

	Ukupno ostvaren broj bodova (zbroj ocjene i kriterija iz članka 5. točaka 2.-7.)
	

	Postotak osnovice za isplatu dodatka
	

	Visina iznosa dodatka za isplatu
	


Obrazloženje ispunjenja kriterija iz članka 5. Pravilnika
KLASA:

URBROJ:

Mjesto i datum:

PREDLAGATELJ:

OPĆINA CEROVLJE

                                                                                                                Općinski načelnik
